****

**Ministerul Mediului, Apelor și Pădurilor**

**Agenţia Naţională pentru Protecţia Mediului**

|  |
| --- |
| **AGENŢIA PENTRU PROTECŢIA MEDIULUI SUCEAVA** |

# DRAFT

# DECIZIA ETAPEI DE ÎNCADRARE

## Nr. din xx.xx.2023

Ca urmare a notificării adresate de **MUNICIPIUL VATRA DORNEI**,cu sediul în județul Suceava, municipiul Vatra Dornei, strada Mihai Eminescu nr. 17, privind ***„Strategia Integrată de Dezvoltare Urbană a municipiului Vatra Dornei 2021-2027”***, înregistrată la Agenția pentru Protecția Mediului Suceava cu nr. 6496/18.05.2023, în baza:

* *H.G. nr. 1000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia;*
* *O.U.G. nr. 195/2005 privind protecţia mediului, aprobată cu modificări prin Legea nr. 265/2006, cu modificările şi completările ulterioare;*
* *H.G. nr. 1076/2004 privind stabilirea procedurii de realizare a evaluării de mediu pentru planuri şi programe*
* *O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare;*
* *Ord. nr. 262/2020 pentru modificarea <LLNK 12010 0740IX11 0 20>Ghidului metodologic privind evaluarea adecvată a efectelor potenţiale ale planurilor sau proiectelor asupra ariilor naturale protejate de interes comunitar, aprobat prin <LLNK 12010 19 50IX01 0 53>Ordinul ministrului mediului şi pădurilor nr. 19/2010;*
* *Ord. nr. 2387/2011 pentru modificarea Ord. nr. 1964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România.*

**Agenţia pentru Protecţia Mediului Suceava,**

* + ca urmare a consultării autorităţilor publice participante în cadrul şedinţelor Comitetului Special Constituit din data de 29.06.2023 și a completărilor depuse la documentaţie;
  + în conformitate cu prevederile art. 5 alin. 3 pct. a şi a anexei nr. 1 – Criterii pentru determinarea efectelor semnificative potenţiale asupra mediului dinH.G. 1076/2004 privind stabilirea procedurii de realizare a evaluării de mediu pentru planuri şi programe;
  + în baza avizului Agenției Naționale pentru Arii Naturale Protejate-Serviciul Teritorial Suceava nr. 67/S.T. SV din 17.08.2023;
  + în lipsa comentariilor motivate din partea publicului interesat,

**decide:**

***„Strategia Integrată de Dezvoltare Urbană a municipiului Vatra Dornei 2021-2027”***, titular **MUNICIPIUL VATRA DORNEI**,cu sediul în județul Suceava, municipiul Vatra Dornei, strada Mihai Eminescu nr. 17, **nu necesită evaluare de mediu şi nu necesită evaluare adecvată şi se va supune adoptării fără aviz de mediu*.***

**Documentația tehnică se aprobă cu următoarele condiții:**

Prezenta decizie finală este valabilă pe toată perioada de valabilitate a strategiei dacă nu intervin modificări ale acestuia.

Prezenta nu înlocuiește acordurile de mediu pentru proiectele propuse în vederea emiterii autorizațiilor de construire.

**Rolul strategiei și unitatea spațială analizată**

Strategia integrată de dezvoltare urbană reprezintă un document elaborat în conformitate cu obiectivele României și viziunea de dezvoltare propusă de Comisia Europeană. La nivel național s-au făcut corelări cu planuri și strategii de dezvoltare integrate și sectoriale.

Viziunea de dezvoltare a U.A.T. Vatra Dornei este bazată exclusiv pe dezvoltarea unui municipiu verde și curat, un municipiu în care să-ți dorești să trăiești, să lucrezi, să studiezi sau să investești.

Municipiul Vatra Dornei este localizat în județul Suceava, în partea de nord-est a României. Vatra Dornei este situată la 110 km față de reședința de județ - municipiul Suceava - și 83 km față de municipiul Bistrița. În ceea ce privește accesibilitatea, Vatra Dornei este accesibilă pe cale rutieră prin intermediul drumului european E58, iar pe cale feroviară prin intermediul magistralei secundare 502 Suceava-Vama-Floreni-Ilva Mică. Prin urmare, Vatra Dornei face parte din culoarul de tranzit care leagă nordul Transilvaniei cu nordul Moldovei. Acest aspect poate fi privit ca un avantaj, deoarece îi asigură municipiului fluxuri turistice permanente și o vizibilitate din această perspectivă.

Măsurile impuse ca fiind necesare în dezvoltarea municipiului Vatra Dornei în următorii ani vor trebui orientate pentru crearea premiselor necesare atragerii de persoane și crearea unor condiții adecvate și variate de muncă și de petrecere a timpului liber pentru nou-veniți și pentru locuitorii municipiului.

Atragerea și menținerea populației în Vatra Dornei va fi bazată pe implementarea unor activități culturale, recreative, din sfera industriei creative, a științei și tehnologiei, cu potențial major de revitalizare a municipiului.

Vatra Dornei va deveni un municipiu activ, cu o industrie preponderent productivă, prelucrătoare și non-poluantă, având la dispoziție forță de muncă calificată tânără și adultă.

Spațiul urban va fi reconstituit și va fi primitor pentru oameni, astfel încât să devină un spațiu „viu”, cu o arhitectură unitară, cu o infrastructură destinată, în special, mersului pe jos și mersului pe bicicletă. Transportul public în comun va fi dezvoltat ca alternativă la transportului individual.

Spațiul verde reconsiderat va deveni preocupare de bază a administrației locale și o componentă cheie a calității vieții cetățenilor, precum și pentru creșterea atractivității municipiului în rândul vizitatorilor, alături de celelalte componente ale unui mediu sănătos.

Nu în ultimul rând, una dintre prioritățile de bază ale administrației locale constă în crearea condițiilor și a investițiilor necesare, astfel încât tinerii din Vatra Dornei să identifice oportunități reale de valorificare a potențialului de dezvoltare al acestora.

De asemenea, Vatra Dornei va deveni o stațiune competitivă la nivel național indiferent de sezon. Turiștii vor beneficia de servicii turistice de calitate, diversificate și atractive pe toată perioada anului.

Vatra Dornei va fi destinația ideală, atât a turiștilor care doresc să beneficieze de proprietățile curative ale apelor minerale, cât și a celor care caută un loc de odihnă sau de relaxare activă în natură, departe de grijile cotidiene, a celor care vor să se distreze cu prietenii pe râurile mai mult sau mai puțin învolburate în timp ce se plimbă cu barca ori cu bicicleta, cu caii sau pe jos, pe circuitele montane. Va fi, de asemenea, locul ideal al celor care practică sporturi de iarnă, găsind deopotrivă pârtii lente, pentru începători, dar și mai abrupte, pentru cei experimentați.

**Etapele realizate în vederea elaborării strategiei:**

Strategia de Dezvoltare Urbană a municipiului Vatra Dornei 2021-2027 (SIDU) a fost elaborată în perioada **07.01.2021 – 13.05.2022**, în cadrul contractului 286/07.01.2021, de către firma de consultanță SC ADDVANCES CORP SRL;

Consultarea publicului în procesul de întocmire a SIDU s-a realizat, de către firma de consultanță, împreună cu UAT Municipiul Vatra Dornei, astfel:

* Etapa 1 - **Identificare nevoi/probleme/necesități ale comunității Vatra Dornei**:

**SONDAJ DE OPINIE ONLINE DERULAT ÎN RÂNDUL POPULAȚIEI MUNICIPIULUI VATRA DORNEI:**

* + - **Obiectivul principal:** analiza relevantă a situației actuale a serviciilor publice oferite de instituțiile publice locale din municipiului Vatra Dornei din perspectiva cetățenilor
    - **Tipul studiului:** primar, cantitativ
    - **Instrumentul de culegere a datelor:** chestionar structurat
    - **Procedura de culegere a datelor: online** (promovare online a link-ului prin website-ul oficial al UAT-ului și o platformă de socializare plătită de către consultant)
    - **Perioada de culegere a datelor:** **20 aprilie 2021-27 mai 2021**
    - **Populația țintă:** populația rezidentă în municipiul Varta Dornei
    - **Volumul eșantionului:** 343 persoane cu domiciliul în municipiul Varta Dornei.

**SONDAJ DE OPINIE ONLINE DERULAT ÎN RÂNDUL MEDIULUI DE AFACERI DIN VATRA DORNEI:**

* + - **Obiectivul general al studiului: evaluarea problemelor cu care se confruntă mediul de afaceri local precum și identificarea celor mai utile și concrete măsuri de sprijinire pe viitor a economiei din Vatra Dornei**
    - **Universul cercetării: Persoanele care dețin o firmă ce își desfășoară activitatea în municipiul Vatra Dornei**
    - **Procedura de culegere a datelor: Completarea chestionarului în mediul online și telefonic**
    - **Instrumentul de culegere a datelor: chestionar structurat**
    - **Perioada de culegere a datelor: 03-23 mai 2021**
    - **Volumul eșantionului:** 72 de agenți economici cu sediul social în municipiul Varta Dornei.

**ORGANIZAREA ȘI DESFĂȘURAREA CONSULTARILOR PUBLICE SECTORIALE INIȚIALE:**

* + - **Obiectivul general al realizării consultării publice sectoriale a fost colectarea datelor primare necesare în procesul de elaborare a Strategiei de dezvoltare Urbana a Municipiului Vatra Dornei 2021-2027.**
    - Conform specificațiilor proiectului, a fost propusă și stabilită următoarea configurație a grupurilor:
      * Grupul de Lucru Strategic
      * Grup sectorial 1 - Infrastructură și echipare edilitară. Servicii publice
      * Grup sectorial 2 - Învățământ-Cultura – Tineret
      * Grup sectorial 3 - Sănătate si servicii sociale
      * Grup sectorial 4 – Mediu și regenerare urbană
      * Grup sectorial 5 – Dezvoltare economică
      * Grup sectorial 6 – Turism
      * Grup Intersectorial 7 – Informatizare și digitalizare (Intersectorial)
    - **Desfășurarea unei prime serii de întâlniri în scopul dezbaterii principalelor aspecte identificate în cadrul procesului de analiză a situației curente.**

În perioada **10-11 iunie 2021** au fost organizate **consultările sectoriale inițiale** (focus group-uri).

* Etapa 2 - **Consultarea publică după finalizarea SIDU (varianta draft/consultativă) a fost realizată în perioada noiembrie 2021 – mai 2022, de către Primăria Municipiului Vatra Dornei și SC Addvances Corp, astfel:**

**ORGANIZAREA ȘI DESFĂȘURAREA CONSULTARILOR PUBLICE SECTORIALE PENTRU FINALIZAREA LISTEI PROIECTELOR ȘI PRIORITIZAREA PORTOFOLIULUI DE PROIECTE**

* + - **23.11.20221 și 24.11.2021 – întâlniri on-line (platforma Zoom):**

Grup sectorial - Infrastructură și echipare edilitară. Servicii publice

Grup sectorial - Sănătate si servicii sociale

Grup sectorial - Învățământ-Cultura - Tineret

Grup sectorial - Mediu și regenerare urbană

Grup sectorial - DEZVOLTARE ECONOMICA

Grup sectorial – TURISM

**ORGANIZAREA ȘI DESFĂȘURAREA UNEI CONSULTĂRI PUBLICE FINALE ASUPRA VARIANTEI CONSOLIDATE (REVIZUITĂ ÎN URMA DESFĂȘURĂRII CONSULTĂRILOR PUBLICE SCETORIALE) A STRATEGIEI LA NIVELUL CONSILIERILOR LOCALI AI MUNICIPIULU VATRA DORNEI**

* + - Transmiterea în prealabil a Sumarului executiv al Strategiei de Dezvoltare Urbană a Municipiului Vatra Dornei 2021-2027;
    - **15 aprilie 2022 – Organizarea și desfășurarea unei dezbateri publice la nivelul consilierilor locali ai Municipiului Vatra Dornei cu privire la lista finală a proiectelor prioritare pentru perioada 2021-2027;**

**PUBLICAREA STRATEGIEI DE DEZVOLTARE URBANĂ A MUNICIPIULUI VATRA DORNEI 2021-2027, varianta consultativă, pe website-ul Primăriei Vatra Dornei în perioda 24.02.2022 - 10.03.2022.**

**Obiectivele strategiei:**

**OB1. Vatra Dornei – municipiu verde și sustenabil**

*Vatra Dornei va deveni un reper al dezvoltării urbane sustenabile, o comunitate urbană verde, rezilientă și accesibilă, în concordanță cu principiile de dezvoltare durabilă, reducând semnificativ impactul activităților umane asupra mediului.*

**OB2. Vatra Dornei - spații publice regenerate, reinterpretate și pline de viață**

*Spațiul urban va fi reconstituit și va fi primitor pentru oameni astfel încât să devină un spațiu „viu”, cu o arhitectură unitară. Spațiul verde reconsiderat va deveni o componentă cheie a calității vieții cetățenilor, precum și o componentă cheie pentru creșterea atractivității municipiului în rândul vizitatorilor.*

**OB3. Vatra Dornei – municipiu al antreprenoriatului inteligent, inovativ și non-poluant**

*Vatra Dornei va deveni un oraș competitiv d.p.d.v. economic, atractiv pentru antreprenori, care se va axa pe inovație, va valorifica resursele locale, oferind o economie diversificată într-un mediu non-poluant.*

**OB4. Vatra Dornei – stațiune turistică atractivă la nivel național și internațional**

*Vatra Dornei va deveni o stațiune turistică competitivă la nivel național și internațional, indiferent de sezon. Turiștii vor beneficia de servicii turistice de calitate, diversificate și atractive pe toată perioada anului*.

**OB5. Vatra Dornei – municipiu incluziv, sigur și sănătos**

*Vatra Dornei va deveni un municipiu incluziv prin realizarea de acțiuni axate pe protecția socială. Aceste acțiuni vor viza grupurile dezavantajate, precum persoanele cu dizabilități, copiii cu nevoi speciale, copii crescuți în familii mono-parentale, dar și vârstnicii sau alte persoane care se află în situații de vulnerabilitate.*

**OB6. Vatra Dornei – mobilitate și accesibilitate crescute**

*Municipiul Vatra Dornei va beneficia de infrastructură pietonală de calitate, un mediu urban plăcut din punct de vedere vizual, care să încurajeze mersul pe jos și interacțiunile sociale. Va fi implementat transportul verde public și privat, în condiții sporite de siguranță rutieră.*

**OB7. Vatra Dornei – infrastructuri durabile și sustenabile, servicii publice de calitate**

*În Vatra Dornei, accesibilitatea la serviciile sociale, educative, sanitare, culturale și la rețelele tehnico-edilitare va fi îmbunătățită semnificativ. De asemenea, diversificarea oportunităților de petrecere a timpului liber, bazate pe cultură va aduce un plus de vitalitate și va atrage persoane din interiorul municipiului, cât și din exteriorul acestuia, ceea ce va contribui la revitalizarea vieții sociale.*

**OB8. Vatra Dornei – o administrație în serviciul cetățenilor (smart city/digitalizare)**

*Vatra Dornei va deveni un municipiu inteligent și sustenabil prin utilizarea mijloacelor moderne precum tehnologia informațiilor și a comunicațiilor, pentru a îmbunătății calitatea vieții locuitorilor, eficiența serviciilor publice, precum și competitivitatea administrației locale.*

**1. Caracteristicile planurilor şi programelor cu privire, în special, la:**

*a) gradul în care planul sau programul creează un cadru pentru proiecte şi alte activităţi viitoare fie în ceea ce priveşte amplasamentul, natura, mărimea şi condiţiile de funcţionare, fie în privinţa alocării resurselor;*

În vederea implementării strategiei de dezvoltare locală au fost identificate **42 proiecte.** Acestea sunt prezentate în **Capitolul II.3. –** PORTOFOLIUL DE PROIECTE PRIORITARE.

*b) gradul în care planul sau programul influenţează alte planuri şi programe, inclusiv pe cele în care se integrează sau care derivă din ele;*

Strategia integrată de dezvoltare urbană reprezintă un document elaborat în conformitate cu obiectivele României și viziunea de dezvoltare propusă de Comisia Europeană. La nivel național s-au făcut corelări cu planuri și strategii de dezvoltare integrate și sectoriale.

Strategia se coordonează la nivel de obiective, măsuri/acțiuni și proiecte cu:

* Agenda 2030 a ONU
* Agenda Teritorială a Uniunii Europene 2020
* Noua Agendă Urbană a Națiunilor Unite/ Programul pentru Așezări Umane
* Noua Cartă de la Leipzig 2020
* Strategia Națională pentru Dezvoltare Durabilă a României 2030
* Planul de Amenajare a Teritoriului Național
* Planul de Dezvoltare Regională Nord-Est 2021-2027
* Planul de Amenajarea a Teritoriului Județean Suceava
* Strategia de Dezvoltare Economică și Socială a Județului Suceava

c) *relevanţa planului sau programului în/pentru integrarea consideraţiilor de mediu, mai ales din perspectiva promovării dezvoltării durabile;*

Vatra Dornei își propune să devină un municipiu sustenabil, care va opta pentru educarea locuitorilor cu privire la importanța protejării mediului înconjurător și a biodiversității, reducerea emisiilor de gaze cu efecte de seră - prin implementarea măsurilor care vizează creșterea suprafeței de spațiu verde/cap de locuitor, a integrării transportului verde, a îmbunătățirii energetice a clădirilor - și nu în ultimul rând, a unui management eficient al deșeurilor.

*d) problemele de mediu relevante pentru plan sau program – nu este cazul;*

e*)relevanţa planului sau programului pentru implementarea legislaţiei naţionale şi comunitare de mediu – nu este cazul;*

**2. Caracteristicile efectelor şi ale zonei posibil a fi afectate cu privire, în special, la:**

*a)* probabilitatea, durata, frecvenţa şi reversibilitatea efectelor – prin măsurile luate nu apar efecte negative remanente asupra mediului;

*b) natura cumulativă a efectelor – nu este cazul;*

*c) natura transfrontieră a efectelor – nu este cazul;*

*d) riscul pentru sănătatea umană sau pentru mediu (de exemplu, datorită accidentelor*) – *nu este cazul;*

*e)* mărimea şi spaţialitatea efectelor (zona geografică şi mărimea populaţiei potenţial afectate- este redusă pe perioada execuției lucrărilor;

*f) valoarea şi vulnerabilitatea arealului posibil a fi afectat, date de:*

*(i)* *caracteristicile naturale speciale sau patrimoniul cultural – nu este cazul;*

*(ii)* depăşirea standardelor sau a valorilor limită de calitate a mediului – este redusă pe perioada execuției lucrărilor;

*(iii)* folosirea terenului în mod intensiv – este redusă pe perioada execuției lucrărilor;

*g) efectele asupra zonelor sau peisajelor care au un statut de protejare recunoscut pe plan naţional, comunitar sau internaţional;*

Proiectele propuse prin prezenta strategie nu se vor desfășura în situri Natura 2000 sau în vecinătatea lor.

**Obligaţiile titularului:**

1. Titularul are obligația de a respecta legislația de mediu în vigoare;

2. Titularul are obligația de a supune procedurii de adoptare strategia și orice modificare a acesteia, numai în forma avizată de autoritatea competentă de protecția mediului;

3. Titularul are obligația de a notifica autoritatea competentă pentru protecția mediului despre orice modificare adusă strategiei, înainte de realizarea modificării;

**Informarea şi participarea publicului la procedura de evaluare de mediu:**

În urma publicării în ziarul ”Monitorul de Suceava” a anunțurilor publice privind prima versiune a strategiei în zilele de 12.05.2023 și 17.05.2023, până la luarea deciziei de încadrare nu au fost semnalate observații din partea publicului.

În urma publicării din data de xx.xx.2023, în ziarul ”........................” a anunțului deciziei de încadrare nu au fost semnalate observații din partea publicului.

**Răspunderea pentru corectitudinea informațiilor puse la dispoziția APM Suceava și a publicului revine în totalitate titularului planului, iar corectitudinea studiilor și evaluărilor revine autorilor acestora, conform art. 21 din OUG 195/2005 privind protecția mediului, cu modificările și completările ulterioare.**

Prezenta decizie poate fi contestată în conformitate cu prevederile **Legii contenciosului administrativ nr. 554/2004** cu modificările şi completările ulterioare.

**DIRECTOR EXECUTIV,**

**Maria Mădălina NISTOR**

|  |  |
| --- | --- |
| Șef Serviciu  Avize, Acorduri, Autorizații,  Adina HOBJILA | Întocmit,  Consilier Mihaela POLEACU |